Lone Dybkjær (RV), 2010-11-18:
Undskyld, jeg skulle lige finde det forslag til vedtagelse frem, som vi står bag.
Jeg vil sådan – havde jeg nær sagt – undtagelsesvis sige tak til finansministeren, fordi jeg faktisk synes, at det lykkedes finansministeren o.k. at præcisere, hvad det egentlig er, hele den her diskussion drejer sig om, og præcis også at præcisere, hvad det er, vi er med i, og hvad det er, vi ikke er med i, altså, med andre ord hvilke sanktioner der gælder for eurolandene, og hvilke sanktioner der ikke gælder for eurolandene.
Så vidt, så godt.
Så siger finansministeren på side 8, at vi jo ikke i Danmark har tænkt os at føre en politik, der ville kunne kvalificere os til sanktioner.
Jeg ville sådan set ønske, at man havde haft det for sig, når det drejede sig om euroen, således at finansministeren kunne sige, at vi ikke ønsker at føre en politik, der gør, at vi ikke engang kan blive medlem af euroen, fordi vi ikke opfylder kriterierne.
Men det må man jo beklage.
Det har regeringen ikke gjort, regeringen har ikke fulgt en politik, der gør, at vi automatisk kan blive medlem af euroen, altså opfylde kriterierne i dag.
Tilbage til sagen i denne sammenhæng: Det Radikale Venstre er tilhængere af det europæiske projekt.
Jeg synes, vi skal erkende, at det er et projekt.
Det skyldes jo, at vi finder, at EU og det europæiske projekt dermed har skabt større fred, sikkerhed og velstand i Europa.
Vi tror altså, at det er bedre med et Europa end uden et Europa, og bedre med et samlet Europa end med et splittet Europa.
Det tror vi er bedre for Danmark, den danske befolkning, og vi tror faktisk også, at det er bedre for Europa som helhed for slet ikke at tale om verden.
Man tror simpelt hen, det er løgn, at det kan lade sig gøre, at der indføres sådan et system i Danmark, altså, at man ikke kan gifte sig med en udlænding.
Det er ikke ensbetydende med, at vi mener, at alle skal kunne komme til Danmark uden videre.
Netop det, at man gifter sig, indebærer jo, at man har et gensidigt forsørgelseskrav.
Det vil jo sige, at det ikke er sådan, at man uden videre bare kan komme ind i landet og ligge Danmark til last økonomisk set.
Der er trods alt tale om et gensidigt forsørgelseskrav, i det øjeblik man gifter sig.
Trods alt vil vi sige, at det er der ikke nogen steder i Europa der har.
Dengang vi tilsluttede os Europa, troede vi, at Danmark ligesom var bedre på netop nogle af de her områder.
Det er så ikke alting i Europa, vi er tilfredse med.
Vi synes selvfølgelig, at det ville være ønskeligt, hvis radikale synspunkter prægede udviklingen i højere grad, men sådan er det jo med politik i almindelighed.
Vi synes også, det ville være bedre i dansk sammenhæng, hvis den radikale stemme havde større vægt.
Så vil jeg omkring euroen sige, at vi tror – men som vi har diskuteret det, er det til en vis grad en påstand – at vi ville have været i en værre krise, hvis ikke vi havde haft euroen.
Vi synes ikke, at det er ønskværdigt at komme tilbage til tidligere tiders valutakriser.
Hver gang vi har haft dem, er der nogle, som det er gået meget, meget hårdt ud over, og de eneste, der i realiteten har haft glæde af det, er valutaspekulanterne.
Derfor kan vi godt forstå, når visse partier synes, at det er ærgerligt, at vi går ind i euroen,
fordi så er der nogle valutaspekulanter, det går ud over.
Så vi mener, at det er godt for Europa, at euroen har været der, og vi ser altså gerne, at vi kan – om jeg så må sige – kvalificere os til at blive medlem.
Vi synes stadig væk, at alle forbeholdene skal ophæves helt og fuldt.
Det siger regeringen jo også formelt – dog ikke helt og fuldt.
De har jo fået lavet en ny slags forbehold.
Men nu må man i hvert fald sige, at i og med at regeringen kobler det sammen, kan vi jo altså ikke få en diskussion om forbeholdene reelt set, fordi vi jo ikke kan blive medlemmer af eurolandene.
Jeg kan godt forstå, at regeringen ikke ønsker den diskussion, for det indebærer en diskussion med dens støtteparti.
Men vi andre synes, at det ville være godt, hvis vi tog en diskussion om forbeholdene og i hvert fald fik fjernet dem, som det er muligt at fjerne, og vi skal så beklage, at vi ikke kan fjerne det danske forbehold i forbindelse med euroen, alene af den grund at vi ikke opfylder kriterierne.
Det er ikke Europas skyld, at vi ikke kan det.
Vi synes, vi skal arbejde på at gøre det, men godt nok på en noget anden måde end regeringen.